《蓬莱春晓歌》
明代·王克义

碧云初散扶桑树，六龙已驾羲和驭。海上神山晓色分，琪花瑶草湿香雾。

双双彩凤栖梧桐，嗈嗈相应朝阳东。四海苍生尽苏息，万国如在春风中。

忆得当年来上国，棘围鏖战文场屋。琼林宴罢醉扶归，不让当时步瀛客。

厥来出宰十八年，于今捧诏还朝天。上林春色正明媚，百花灿烂争芳妍。

自喜生逢尧舜世，愧乏涓埃酬圣帝。吟咏非才丹泪垂，强作狂歌歌舜治。

作者简介：王克义，字宜斋。琼山人。明成祖永乐四年（一四〇六）进士，授崇仁知县，擢建昌府推官。民国《琼山县志》卷二四有传。